Title: ระเบียบคณะกรรมการอัยการว่าด้วยเงินเพิ่มค่าครองชีพชั่วคราวของอัยการผู้ช่วย พ.ศ. 2555

ระเบียบคณะกรรมการอัยการ

ระเบียบคณะกรรมการอัยการ
ว่าด้วยเงินเพิ่มค่าครองชีพชั่วคราวของอัยการผู้ช่วย
พ.ศ. ๒๕๕๕

โดยที่องค์กรอัยการเป็นองค์กรตามรัฐธรรมนูญที่มีหน่วยธุรการที่เป็นอิสระในการบริหารงานบุคคล
การงบประมาณ และการดำเนินการอื่น โดยมีอัยการสูงสุดเป็นผู้บังคับบัญชา และเนื่องจากค่าครองชีพในภาวะเศรษฐกิจปัจจุบันได้ปรับตัวสูงขึ้นอย่างรวดเร็ว
ไม่สอดคล้องกับเงินเดือนของอัยการผู้ช่วย จึงสมควรกำหนดให้มีเงินเพิ่มค่าครองชีพชั่วคราวของอัยการผู้ช่วย

อาศัยอำนาจตามความในมาตรา ๓๐ (๔)
แห่งพระราชบัญญัติระเบียบข้าราชการฝ่ายอัยการ พ.ศ. ๒๕๕๓ คณะกรรมการอัยการจึงออกระเบียบ
ดังต่อไปนี้

ข้อ ๑  ระเบียบนี้เรียกว่า
ระเบียบคณะกรรมการอัยการ ว่าด้วยเงินเพิ่มค่าครองชีพชั่วคราวของอัยการผู้ช่วย
พ.ศ. ๒๕๕๕

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ข้าราชการอัยการผู้ดำรงตำแหน่งอัยการผู้ช่วย
ได้รับเงินเพิ่มค่าครองชีพชั่วคราวเป็นรายเดือน เดือนละ ๑๒,๔๔๐ บาท
ตั้งแต่วันที่ได้รับแต่งตั้งให้ดำรงตำแหน่งจนถึงวันที่ดำรงตำแหน่งครบหนึ่งปี
และคณะกรรมการอัยการมีมติเห็นชอบแต่งตั้งให้ดำรงตำแหน่งอัยการประจำกองหรืออัยการจังหวัดผู้ช่วย
กรณีอัยการผู้ช่วยผู้ใดไม่ได้รับความเห็นชอบจากคณะกรรมการอัยการแต่งตั้งให้ดำรงตำแหน่งอัยการประจำกองหรืออัยการจังหวัดผู้ช่วย
และต้องได้รับการอบรมจากสำนักงานอัยการสูงสุดต่อไปอีกตามระยะเวลาที่คณะกรรมการอัยการกำหนด
ให้ผู้นั้นมีสิทธิได้รับเงินเพิ่มค่าครองชีพชั่วคราวต่อไปจนกว่าคณะกรรมการอัยการมีมติเห็นชอบแต่งตั้งให้ดำรงตำแหน่งอัยการประจำกองหรืออัยการจังหวัดผู้ช่วย

ข้อ ๔  การให้เงินเพิ่มค่าครองชีพชั่วคราวตามระเบียบนี้
เป็นการให้ชั่วคราว หากมีการปรับโครงสร้างเงินเดือนของข้าราชการอัยการ
คณะกรรมการอัยการอาจแก้ไขหรือยกเลิกเงินเพิ่มค่าครองชีพชั่วคราวเพื่อให้สอดคล้องกับโครงสร้างเงินเดือนของอัยการผู้ช่วยที่ปรับใหม่ได้

ข้อ ๕  การจ่ายเงินเพิ่มค่าครองชีพชั่วคราวต้องมีหลักฐานการจ่ายเงินตามระเบียบสำนักงานอัยการสูงสุด
ว่าด้วยการเงินไว้เพื่อให้สำนักงานการตรวจเงินแผ่นดินตรวจสอบ

ข้อ ๖  หลักเกณฑ์และวิธีปฏิบัติเกี่ยวกับการจ่ายเงินเพิ่มค่าครองชีพชั่วคราวของอัยการผู้ช่วยกรณีใดที่มิได้กำหนดไว้ในระเบียบนี้
ให้นำหลักเกณฑ์และวิธีปฏิบัติเกี่ยวกับการจ่ายเงินเดือนของข้าราชการพลเรือนตามพระราชกฤษฎีกาว่าด้วยการจ่ายเงินเดือน
เงินปี บำเหน็จ บำนาญ และเงินอื่นในลักษณะเดียวกัน และระเบียบกระทรวงการคลัง ว่าด้วยการเบิกจ่ายเงินเดือน
เงินปี และเงินอื่นในลักษณะเดียวกัน มาใช้บังคับโดยอนุโลม

ข้อ ๗  เงินเพิ่มค่าครองชีพชั่วคราวตามระเบียบนี้
ให้เริ่มจ่ายได้ตั้งแต่วันที่ ๑ ตุลาคม พ.ศ. ๒๕๕๕ เป็นต้นไป

ข้อ ๘  ให้คณะกรรมการอัยการมีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้

ข้อ ๙  ให้อัยการสูงสุดรักษาการตามระเบียบนี้

ประกาศ
ณ วันที่ ๔ กรกฎาคม พ.ศ. ๒๕๕๕
จุลสิงห์
 วสันตสิงห์
อัยการสูงสุด
ประธานคณะกรรมการอัยการ

ปริยานุช/ผู้จัดทำ
๒๓ กรกฎาคม
๒๕๕๕

ปณตภร/ผู้ตรวจ
๒๔ กรกฎาคม
๒๕๕๕

[๑] ราชกิจจานุเบกษา
เล่ม ๑๒๙/ตอนที่ ๖๕ ก/หน้า ๒๕/๑๘ กรกฎาคม ๒๕๕๕